পাটগ্রামের সেই চেয়ারম্যান প্রার্থীর মনোনয়নপত্র বৈধ
লালমনিরহাটের পাটগ্রাম উপজেলা নির্বাচনে স্বতন্ত্র চেয়ারম্যান প্রার্থী ওয়াজেদুল ইসলাম শাহীনের মনোনয়নপত্র অবৈধ ঘোষণা করে জেলা রিটার্নিং কর্মকর্তার আদেশ ৬ মাসের জন্য স্থগিত করেছেন হাইকোর্ট। 







একই সঙ্গে জেলা রিটার্নিং কর্মকর্তার আদেশ কেন বাতিল ঘোষাণা করা হবে না এই মর্মে রুল জারি করেছেন আদালত। 




এ আদেশের ফলে ১০ মার্চ অনুষ্ঠিতব্য উপজেলা নির্বাচনে ওয়াজেদুল ইসলাম শাহীনের অংশগ্রহণে বাধা নেই বলে জানিয়েছেন তার আইনজীবী। 
জেলা রিটার্নিং কর্মকর্তার আদেশ স্থগিতাদেশ চেয়ে ওয়াজেদুল ইসলাম শাহীনের করা রিটের শুনানি শেষে বুধবার বিচারপতি জেবিএম হাসান ও বিচারপতি খায়রুল আলমের সমন্বয়ে গঠিত বেঞ্চ এ আদেশ দেন। 
আদালতে ওয়াজেদুল ইসলাম শাহীনের পক্ষে ছিলেন অ্যাডভোকেট মাজেদুল ইসলাম পাটোয়ারী, রাষ্ট্রপক্ষে ছিলেন ডেপুটি অ্যাটর্নি জেনারেল মোতাহের হোসেন সাজু। নির্বাচন কমিশনের পক্ষে ছিলেন আইনজীবী তৌহিদুল ইসলাম।  
আইনজীবী মাজেদুল ইসলাম পাটোয়ারী যুগান্তরকে বলেন, আদালত শুনানি শেষে ওয়াজেদুল ইসলাম শাহীনের মনোনয়নপত্র অবৈধ ঘোষণা করে জেলা রিটার্নিং কর্মকর্তার আদেশ ৬ মাসের জন্য স্থগিত করেছেন।  
একই সঙ্গে রিটার্নিং কর্মকর্তার আদেশ কেন বাতিল ঘোষাণা করা হবে না এই মর্মে রুল জারি করেছেন আদালত। প্রধান নির্বাচন কমিশনারকে এ রুলের জবাব দিতে বলা হয়েছে। 
এছাড়া আদালত মৌখিক আদেশে বলেছেন, এ আদেশের ব্যত্যয় ঘটলে আদালত অবমাননার মামলা হতে পারে।  
আইনজীবী আরও বলেন, আদালত অপর এক আদেশে পাটগ্রাম উপজেলার মহিলা ভাইস চেয়ারম্যান প্রার্থী মোছা. সাজেদা খাতুনের মনোনয়নপত্রও বৈধ ঘোষণা করেছেন। আয়কর সংক্রান্ত জটিলতার কারণে জেলা রিটার্নিং কর্মকর্তা তার মনোনয়নপত্র বাতিল করেছিল। 
জানা যায়, পাটগ্রাম উপজেলা পরিষদ নির্বাচনে চেয়ারম্যান পদে আওয়ামী লীগ মনোনীত রুহুল আমিন বাবুল ও স্বতন্ত্র প্রার্থী হিসেবে ওয়াজেদুল ইসলাম শাহীন মনোনয়নপত্র জমা দেন। যাচাই-বাছাইয়ে নিয়ম অনুযায়ী ভোটারদের পর্যাপ্ত স্বাক্ষর না থাকায় স্বতন্ত্র প্রার্থী শাহীনের মনোনয়নপত্রটি বাতিল ঘোষণা করেন রিটার্নিং কর্মকর্তা অতিরিক্ত জেলা প্রশাসক (সার্বিক) রফিকুল ইসলাম। 
এরই মধ্য দিয়ে এ উপজেলায়  চেয়ারম্যান পদে একমাত্র প্রার্থী হিসেবে বিনা প্রতিদ্বন্দ্বিতায় নির্বাচিত হওয়ার সুযোগ পান আওয়ামী লীগ মনোনীত বর্তমান চেয়ারম্যান রুহুল আমিন বাবুল। 
এ আদেশ স্থগিত চেয়ে হাইকোর্টে রিট করেন শাহীন। কিন্ত মামলার ফাইল (নথি) হাইকোর্টের রিট শাখা থেকে গায়েব হয়ে গেলে মঙ্গলবার শুনানি হয়নি। পরে নতুন করে ফাইল উপস্থাপন করলে বুধবার শুনানি শেষে এ আদেশ দেন হাইকোর্ট। 
এদিকে নথি গায়েবের সঙ্গে প্রতিদ্বন্দ্বী প্রার্থীকে জড়িয়ে ওয়াজেদুল ইসলাম শাহীন মঙ্গলবার সাংবাদিকদের কাছে যে অভিযোগ করেছেন এর প্রতিবাদ জানিয়েছেন রুহুল আমিন বাবুল। 
বুধবার এ প্রতিবেদককে তিনি ফোনে বলেন, নথি গায়েবের বিষয়ে তিনি কিছুই জানেন না। এ অভিযোগ সম্পূর্ণ মিথ্যা ও বানোয়াট। এ ধরনের অভিযোগ মানহানিকর।

লালমনিরহাটের পাটগ্রাম উপজেলা নির্বাচনে স্বতন্ত্র চেয়ারম্যান প্রার্থী ওয়াজেদুল ইসলাম শাহীনের মনোনয়নপত্র অবৈধ ঘোষণা করে জেলা রিটার্নিং কর্মকর্তার আদেশ ৬ মাসের জন্য স্থগিত করেছেন হাইকোর্ট।